b'\n_START_ARTICLE_\nArizona Cardinals\n_START_SECTION_\nChicago\n_START_PARAGRAPH_\nCardinals har sitt opphav i Chicago i 1898, da et nabolag p\xc3\xa5 s\xc3\xb8rsiden av Chicago samlet seg under navnet Morgan Athletic Club. Chris O\'Brien fikk kontroll over laget og flyttet dem til Normal Field p\xc3\xa5 Racine Avenue. Frem til 1901 var laget kjent som Racine Normals, da O\'Brien kj\xc3\xb8pt opp brukte tr\xc3\xb8yer fra University of Chicago. Han beskrev den slitte r\xc3\xb8dfargen for "Cardinal red", og laget ble deretter kjent som Racine Street Cardinals. I 1920 ble Cardinals ett av oppstartslagene i American Professional Football Association (APFA), som to \xc3\xa5r senere endret navn til National Football League (NFL). Laget registrerte seg som Racine Cardinals, men byttet i 1922 navn til Chicago Cardinals for \xc3\xa5 unng\xc3\xa5 \xc3\xa5 bli forvekslet med Horlick-Racine Legion, som ble med i ligaen samme \xc3\xa5ret. Sett bort fra 1925, da de ble tildelt ligatittelen etter at Pottsville Maroons ble suspendert, hadde Cardinals lite suksess p\xc3\xa5 banen i de f\xc3\xb8rste 26 sesongene i ligaen. I \xc3\xa5rene etter andre verdenskrig n\xc3\xa5dde laget to NFL-finaler p\xc3\xa5 rad mot Philadelphia Eagles, hvor de vant i 1947 - \xc3\xa5tte m\xc3\xa5neder etter at Charles Bidwill d\xc3\xb8de - og tapte det f\xc3\xb8lgende \xc3\xa5ret. Etter flere \xc3\xa5r med svake resultater var laget n\xc3\xa6r \xc3\xa5 g\xc3\xa5 konkurs p\xc3\xa5 slutten av 50-tallet, og eieren Violet Bidwill Wolfner unders\xc3\xb8kte muligheter for \xc3\xa5 flytte.\n_START_SECTION_\nSt. Louis\n_START_PARAGRAPH_\nP\xc3\xa5 grunn av stiftelsen av den nye rivaliserende ligaen American Football League godkjente NFL flyttingen av laget til St. Louis, Missouri, hvor de tok navnet St. Louis Cardinals (lokalt ble de kalt for "Big Red", "The Gridbirds" eller "The Football Cardinals" for \xc3\xa5 ikke forveksles med baseballaget med samme navn). I l\xc3\xb8pet av sine 28 \xc3\xa5r i St. Louis n\xc3\xa5dde Cardinals sluttspillet tre ganger (1974, \'75 og \'82), men spilte aldri p\xc3\xa5 hjemmebane og tapte hver gang. Kombinasjonen av d\xc3\xa5rlige resultater og et 21 \xc3\xa5r gammelt stadion f\xc3\xb8rte til fallende tilskuertall, og eier Bill Bidwill bestemte seg igjen for \xc3\xa5 flytte laget, denne gangen til Arizona.\n_START_SECTION_\nArizona\n_START_PARAGRAPH_\nSnart etter 1987-sesongen inngikk Bidwill en verbal avtale om \xc3\xa5 flytte til Arizona med lokale og statlige embetsmenn, og laget skiftet navn til Phoenix Cardinals. Den 17. mars 1994 skiftet de navn igjen, til deres n\xc3\xa5v\xc3\xa6rende Arizona Cardinals. (Franchisen har aldri spilt kamper i selve Phoenix). I 1998 avsluttet Cardinals to lange t\xc3\xb8rker da de n\xc3\xa5dde sluttspillet for f\xc3\xb8rste gang p\xc3\xa5 16 \xc3\xa5r, og fikk sin f\xc3\xb8rste seier i sluttspillet siden 1947 da de slo Dallas Cowboys 20\xe2\x80\x937 i Wild Card-runden. I 2008 vant Cardinals, bak quarterback Kurt Warner, NFC Championship Game og n\xc3\xa5dde franchisens f\xc3\xb8rste Super Bowl. I Super Bowl XLIII tapte de 27-23 mot Pittsburgh Steelers._NEWLINE_Etter den historiske 2008-sesongen avsluttet Cardinals 2009-sesongen 10\xe2\x80\x936, deres f\xc3\xb8rste sesong i Arizona med ti seiere. De sikret sin andre NFC West-tittel p\xc3\xa5 rad, men tapte mot eventuelle Super Bowl-vinnerne New Orleans Saints 45\xe2\x80\x9314 i divisjonsrunden av sluttspillet. De n\xc3\xa5dde ikke sluttspillet igjen f\xc3\xb8r i 2014 som et Wild Card-lag. Det \xc3\xa5ret satte de en rekord med sitt beste resultat i seriespiellet i Arizona, 11\xe2\x80\x935, men tapte mot Carolina Panthers, som vant NFC South 7\xe2\x80\x938\xe2\x80\x931, i Wild Card-runden._NEWLINE_\xc3\x85ret etter satte Cardinals en ny rekord med et sesongresultat p\xc3\xa5 13\xe2\x80\x933, og sikret sin f\xc3\xb8rste tur til sluttspillet med en bye i f\xc3\xb8rste runde. De slo Green Bay Packers 26\xe2\x80\x9320 etter overtid, som ogs\xc3\xa5 ble quarterback Carson Palmer sin f\xc3\xb8rste seier i sluttspillet. Cardinals n\xc3\xa5dde sitt andre NFC Championship Game, hvor de tapte 49\xe2\x80\x9315 mot Carolina Panthers.\n_START_SECTION_\nLogoer og uniformer\n_START_PARAGRAPH_\nI 1947 introduserte laget en logo med en r\xc3\xb8dkardinal som stod p\xc3\xa5 en amerikansk fotball._NEWLINE_Cardinals flyttet til Arizona i 1988, og statens flagg ble plassert p\xc3\xa5 ermene \xc3\xa5ret etter. I 1990 begynte laget \xc3\xa5 bruke r\xc3\xb8de bukser med hvite tr\xc3\xb8yer, da lagets nye hovedtrener Joe Bugel fors\xc3\xb8kte \xc3\xa5 etterligne hans forrige lag, Washington Redskins, som da brukte burgunderr\xc3\xb8de bukser med hvite tr\xc3\xb8yer (Redskins gikk senere tilbake til \xc3\xa5 bruke gullfargede bukser fra 70-tallet med alle tr\xc3\xb8yene sine)._NEWLINE_I 1994 deltok Cardinals i NFLs throwback-program i sammenheng med ligaens 75. \xc3\xa5r i drift. Tr\xc3\xb8yene var lignende de som ble brukt av Chicago Cardinals p\xc3\xa5 20-tallet, med en "CC"-logo og tre striper p\xc3\xa5 hvert ermne. Uniformnumrene ble flyttet til h\xc3\xb8yre bryst. Buksene var i khaki, som simulerte fargen og materialet som ble brukt p\xc3\xa5 den tiden. Cardinals fjernet ogs\xc3\xa5 logoen fra hjelmene i to kamper, borte mot Cleveland Browns og hjemme mot Pittsburgh._NEWLINE_Kardinalhodet p\xc3\xa5 hjelmene ble ogs\xc3\xa5 brukt p\xc3\xa5 ermet av de hvite tr\xc3\xb8yene fra 1982 til 1995. I 1996 ble Arizonaflagget flyttet h\xc3\xb8yere opp p\xc3\xa5 ermet etter at kardinalhodet ble fjernet da ermene p\xc3\xa5 tr\xc3\xb8yene ble gjort kortere, og den sorte fargen ble erstattet med en bl\xc3\xa5 som passet bedre med flaggets farger. I 2002 begynte Cardinals \xc3\xa5 bruke helt r\xc3\xb8de og helt hvite kombinasjoner, og fortsatte med det ut 2004._NEWLINE_I 2005 avduket laget de f\xc3\xb8rste store endringene til lagets image p\xc3\xa5 et \xc3\xa5rhundre. Kardinalhodet ble oppdatert til \xc3\xa5 se mer moderne og fryktinngytende ut. Flere tilhengere hadde referert til den gamle versjonen som en "undulat". Sort ble introdusert igjen, og kantlinjer ble inkludert ytterst p\xc3\xa5 skuldrene og ermene, samt p\xc3\xa5 sidene av tr\xc3\xb8yene og buksene. B\xc3\xa5de de r\xc3\xb8de og hvite tr\xc3\xb8yene kan kombineres enten med r\xc3\xb8de eller hvite bukser._NEWLINE_Cardinals brukte r\xc3\xb8de bukser for f\xc3\xb8rste gang den 29. oktober 2006 i Lambeau Field mot Green Bay packers. Packers vant kampen 31-14, og to uker senere brukte Cardinals en helr\xc3\xb8d uniform i en hjemmekamp mot Dallas Cowboys, hvor de ogs\xc3\xa5 tapte, 27-10. Cardinals brukte ikke de r\xc3\xb8de buksene igjen resten av sesongen, men brukte dem i de siste tre hjemmekampene i 2007. De brukte r\xc3\xb8de bukser med hvite tr\xc3\xb8yer i bortekamper mot Cincinnati Bengals og Seattle Seahawks. Den helr\xc3\xb8de uniformen ble brukt i hjemmekamper mot Detroit Lions, San Francisco 49ers, Cleveland Browns, og St. Louis Rams. I 2008 ble ikke de r\xc3\xb8de buksene brukt i det hele tatt, men ble tatt i bruk i hjemmekamper mot Seattle, Minnesota og St. Louis i 2009. De r\xc3\xb8de buksene ble kombinert med de hvite bortetr\xc3\xb8yene for f\xc3\xb8rste gang p\xc3\xa5 tre \xc3\xa5r i en bortekamp mot Carolina i 2010, men har ikke blitt brukt igjen siden._NEWLINE_Cardinals brukte r\xc3\xb8de tr\xc3\xb8yer i sin f\xc3\xb8rste hjemmekampe i Arizona i 1988. Etter det, og i det neste 18 \xc3\xa5rene, brukte Cardinals hvite tr\xc3\xb8yer p\xc3\xa5 hjemmebane, i likhet med andre lag som spiller i varme klima, da kampene ofte kunne n\xc3\xa5 over 38\xc2\xa0\xc2\xb0C. Dette endret seg da Cardinals flyttet til State Farm Stadium i 2006, da kamper tidlig og sent i sesongen ble spilt med taket lukket, og med temperaturer p\xc3\xa5 rundt 21\xc2\xa0\xc2\xb0C kunne laget brukte de r\xc3\xb8de tr\xc3\xb8yene p\xc3\xa5 hjemmebane. Den f\xc3\xb8rste gangen Cardinals brukte hvite tr\xc3\xb8yer p\xc3\xa5 hjemmebane i State Farm Stadium var 29. august 2008, i en sesongoppkj\xc3\xb8ringskamp mot Denver Broncos._NEWLINE_Den f\xc3\xb8rste gangen Cardinals brukte hvitt p\xc3\xa5 hjemmebane i seriespillet i State Farm Stadium kom mot Houston Texans den 11. oktober 2009. I oktober det \xc3\xa5ret feiret NFL Breast Cancer Awareness Month, og spillere brukte i den sammenheng rosa utstyr, som hansker, armb\xc3\xa5nd eller sko. Cardinals mente at de rosa elementene passet bedre med de hvite uniformene enn de r\xc3\xb8de._NEWLINE_I 2010 debuterte Cardinals en ny, alternativ, sort tr\xc3\xb8ye. F\xc3\xb8r den ble introdusert var Cardinals det eneste laget i NFL som ikke hadde en alternativ tr\xc3\xb8ye eller en throwback-uniform, ikke inkludert den brukt under NFLs 75-\xc3\xa5rsfeiring i 1994.\n_START_SECTION_\nRadio og TV\n_START_PARAGRAPH_\nCardinals\' hovedstasjon p\xc3\xa5 radio er KMVP-FM; Dave Pasch, Rol Wolfley og Paul Calvisi h\xc3\xa5ndterer radiosendingene. Sendinger p\xc3\xa5 spansk g\xc3\xa5r p\xc3\xa5 KQMR/KHOV-FM "Latino Mix" under en kontrakt med Univisi\xc3\xb3n fra 2015. F\xc3\xb8r 2015 ble spanskspr\xc3\xa5klig dekning sendt p\xc3\xa5 KDVA/KVVA-FM "Jos\xc3\xa9 FM" samt KBMB AM 710. Cardinals var det f\xc3\xb8rste laget i NFL som tilbudte all de 20 kampene i seriespillet og sesongoppkj\xc3\xb8ringen p\xc3\xa5 spanskspr\xc3\xa5klig radio, som de begynte med i 2000. Det spanske kringkastingslaget best\xc3\xa5r ag Gabriel Trujillo og Rolando Cant\xc3\xba. Cardinals har det mest omfattende mexicanske partnernettverket i NFL, med kontrakter med Grup Larsa (i delstaten Sonora) og Grupo Radiorama (utenfor Sonora) samt stasjoner i 20 byer, inkludert Hermosillo, Guadalajara og Mexico by._NEWLINE_Per 2017-sesongen var det NBC-partneren KPNX som sendte lagets kamper i sesongoppkj\xc3\xb8ret p\xc3\xa5 TV (som det \xc3\xa5ret inkluderte Pro Football Hall of Fame Game p\xc3\xa5 NBC), med Pasch og Wolfley som kommentatorer og Paul Gerke som sidelinjereporter. Dekningen sendes av KTTU og KMSB-TV i Tucson og KVVU-TV i Las Vegas.'